KIRJALLINEN KYSYMYS E-2581/98

esittäjä(t): Philippe Monfils (ELDR) komissiolle

(1. syyskuuta 1998)

Aihe: Lasten raiskaus ja seksuaalinen hyväksikäyttö Euroopan unionin seimessä

Belgian oikeuslaitos on syyttänyt kahta Euroopan unionille kuuluvan Clovis-nimisen seimen työntekijää tässä seimessä hoidossa olevien lasten raiskaamisesta ja seksuaalisesta hyväksikäytöstä.

Teot on ilmeisesti tehty tammi-heinäkuussa 1997.

Jo kuukausia vanhemmat ovat törmänneet vaitioloon, josta sekä komissio että seimen henkilökunta ja hallinto ovat sopineet.

1. Milloin komissiolle ilmoitettiin seimessä tehdyistä tuomittavista teoista?

2. Kuka ilmoitti sille asiasta?

3. Ilmiantoiko se teot välittömästi Belgian oikeusviranomaisille?

4. Ottiko se välittömästi yhteyttä asianosaisiin vanhempiin?

5. Järjestikö se lapsille psykologista ja/tai lääketieteellistä seurantaa?

6. Ryhtyikö se heti kaiken varalta toimiin epäiltyjen erottamiseksi? Toisin sanoen jatkoivatko syytetyt työskentelyä seimessä sen jälkeen, kun komissiolle oli ilmoitettu tuomittavista teoista?

7. Eikö komission mielestä olekin välttämätöntä lopettaa nykyinen järjestelmä, jonka mukaan seimiä hoitaa ja niiden henkilökunnan valitsee elin, joka on käytännöllisesti katsoen riippumaton Euroopan unionista?

8. Onko komissio ennen järjestelmän mahdollista uudistamista näiden vakavien tekojen jälkeen ryhtynyt toimiin, jotta

- Euroopan unionille kuuluvien seimien toiminnan valvontaa tehostettaisiin?

- palkatun henkilökunnan soveltuvuus tarkastettaisiin?

Komission jäsenen Erkki Liikasenkomission puolesta antama vastaus

(16. lokakuuta 1998)

1 ja 2. Erään lapsen huoltaja esitti 29. toukokuuta 1997 Clovis-seimen johdolle valituksen lapsensa pahoinpitelystä tai mahdollisesta seksuaalisesta hyväksikäytöstä lapsen hoitopaikkana toimivassa seimessä. Komissio, joka vastaa seimen hallinnosta, sai asiasta samana päivänä tiedon seimen johtajalta, jolle lapsen huoltaja oli esittänyt valituksen.

3. Komissio otti yhteyttä oikeusviranomaisiin välittömästi sen jälkeen kun se oli saanut tiedon asiasta ja on toiminut siitä lähtien tiiviissä yhteistyössä kyseisten viranomaisten kanssa.

4. Kyllä.

5. Vanhemmat kieltäytyivät komission heille tarjoamasta psykologisesta ja lääketieteellisestä avusta, sillä he halusivat käyttää mieluummin ulkopuolista asiantuntija-apua. Komissio on kuitenkin perustanut Clovis-seimessä hoidettujen lasten vanhemmille keskusteluryhmiä yhteistyössä seimien vanhempainyhdistyksen ja SOS enfants -järjestön kanssa.

6. Brysselin yleinen syyttäjävirasto aloitti 28. kesäkuuta 1997 asiaa koskevat tutkimukset nostetun kanteen perusteella. komission turvallisuustoimisto toteutti välittömästi suojatoimenpiteitä lasten turvallisuuden takaamiseksi. Clovis-seimen henkilökunnan jäseniä vastaan ei nostettu vielä alkuvaiheessa syytteitä.

Teoista sittemmin epäiltyjen kahden työntekijän työsuhde Esedra-yhtiön kanssa päättyi lukuvuoden 1996-1997 lopussa. Toinen työntekijöistä jäi lomalle 27. heinäkuuta 1997 ja toinen 1. elokuuta 1997, eivätkä he siten olleet enää Belgiassa heitä koskevien huhujen lähtiessä liikkeelle. Kyseisten työntekijöiden työsopimuksia oli tarkoitus jatkaa lokakuun alusta 1997 vuoden loppuun saakka, ja henkilöt palasivatkin tätä varten Belgiaan 6. lokakuuta 1997. Seimen johto päätti tuolloin erottaa molemmat työntekijät ja peruutti työsopimusten jatkamisen. Työntekijät eivät ole työskennelleet Clovis-seimessä enää 6. lokakuuta 1997 jälkeen.

7. Toimielinten kolmesta yhteisestä Brysselissä sijaitsevasta seimestä kaksi on komission suorassa hallinnassa ja yksi, Clovis, tarjouskilpailun voittaneen yksityisen belgialaisen yhtiön hallinnassa. Clovis-seimen organisaatio, toiminta ja henkilökunnan valintaedellytykset noudattavat komission sopimuksiin sovellettaviin yleisiin ehtoihin sisältyviä laatuvaatimuksia, joiden soveltamista komission yksiköt valvovat säännöllisesti. Koska nämä laatuvaatimukset vastaavat täysin komission suoraan hallinnoimissa seimissä sovellettavia vaatimuksia, seimissä tarjotaan laadultaan vastaavia hoitopalveluita. Komissio on sitä mieltä, että seimen hallintojärjestelyiden (suora hallinto tai alihankinta) ja mahdollisuuden, että seimessä ilmenee kyseisenkaltaisia tapauksia, välillä ei ole syy-seuraus-suhdetta.

8. Komissio on jo aiempina vuosina luonut tarvittavat edellytykset pieniä lapsia hoitavien seimien toiminnan korkeatasoiselle valvonnalle. Edellä mainittujen tapahtumien jälkeen on otettu suunnitelmien mukaan käyttöön erityyppistä valvontaa, joka kohdistuu muun muassa toimintaan ja palkattuun henkilökuntaan. Tilanteen luonne on kuitenkin edellyttänyt säännöllisempiä koordinointikokouksia ja tilapäistarkastuksia lasten turvallisuuden parantamiseksi ja tutkimusten moitteettoman sujumisen takaamiseksi. Komissio on lisäksi ottanut yhteyttä Brysselin alueella toimivien seimien valvonnasta vastaavaan Office national de l'enfanceen (ONE) perustaakseen seimien hallinnon valvontaan ja lasten pahoinpitelyyn liittyviä kysymyksiä käsittelevän yhteistyöjärjestelmän.